 NA RUTH MBULA  KAUNTI za Kisii na Nyamira kwa mara nyingi zimelengwa na Rais William Ruto na hasidi wake wa kisiasa Raila Odinga ambao wameratibiwa kuzuru wikiendi hii. Wawili hao watahudhuria shughuli tofauti katika maeneo yanayokaribiana ndani ya muda usiozidi saa 24. Rais Ruto atakuwa akihudhuria ibada ya shukrani katika eneo la Nyanturago eneobunge la Nyaribari Chache mjini Kisii, Jumapili. Siku itakayofuata Bw Odinga atazuru Nyamira kuhudhuria mazishi ya kiongozi wa wengi katika Bunge la Kaunti hiyo marehemu Elijah Osiemo. Diwani Osiemo alifariki juzi katika ajali ya barabara eneo la Mai Mahiu, Naivasha. Mbunge wa Nyaribari Chache, Bw Zaheer Jhanda, na diwani wa wadi ya Ibeno, Bw Steve Ariko, wataongoza makaribisho ya Rais Ruto. Ziara za Rais Ruto na Bw Odinga katika eneo hili zimeonyesha kuwa wawili hao bado wanapania kudhibiti jamii ya Ekegusii kisiasa. Wiki iliyopita Bw Odinga alizuru Nyamira kwa mwaliko wa Mbunge wa Kitutu Masaba, Bw Clive Gisairo. Kiongozi huyo wa Azimio alifungua rasmi kichinjio cha kuku cha Engoko Centre, mradi ulioanzishwa na Bw Gisairo kwa manufaa ya wakazi.Bw Odinga pia alihudhuria hafla ya kuchanga pesa katika kanisa Katoliki la Ekerubo. Majuma mawili yaliyopita Rais Ruto alizuru eneobunge la Mugirango Kusini linalowakilishwa na Kiranja wa Wengi katika Bunge la Kitaifa, Bw Silvanus Osoro, ambako alizindua mpango wa kusaidia makundi 100 ya akina mama. Ingawa kaunti za Kisii na Nyamira zimeshuhudia shughuli nyingi za kisiasa katika siku za hivi karibuni baadhi ya viongozi wanalalamika kuwa hawajavuna maendeleo kutokana na shughuli hizo. Huku maandalizi ya ziara hizo mbili yakishika kasi, Mbunge wa Mugirango Kaskazini, Bw Joash Nyamoko (UDA), alitoa ujumbe wa malalamishi kwa niaba ya jamii hiyo. Mbunge huyo alisema kuwa licha ya kutembelewa na viongozi wakuu nchini, imetengwa kimaendeleo hali anayosema inatokana na uongozi mbaya wa wanasiasa wa hapo. “Kila kiongozi aliyechaguliwa anapigania maendeleo katika maeneo yake wakilishi. Tunamtaka Waziri wa Elimu Ezekiel Machogu kuhakikisha kuwa ziara hizi zinazaa matunda ya maendeleo,” akasema Bw Nyamoko. Mbunge huyo anayehudumu muhula wa pili alihoji kwamba Gusii imetengwa kimaendeleo kwa sababu viongozi wa kisiasa wanatumia muda mwingi kuchapa siasa. “Maendeleo hufika katika jamii ambako viongozi wamejipanga. Ikiwa kuna wakati ambapo eneo la Gusii litapoteza ni huu. Tuko na shida kubwa zaidi,” akasema Bw Nyamoko. Bw Nyamoko, ambaye ni mratibu wa muungano wa viongozi wa Gusii, alikashifu muungano huo kwa kukosa ajenda muhimu akidai hauna manufaa yoyote kwa wakazi. “Hatujawahi kuketi chini kama viongozi na kutambua mahitaji ya kimaendeleo ya jamii yetu. Juzi, nilitaka kujiondoa kama mshirikishi wa muungano wa viongozi wa Gusii. Watu wetu walichagua watu wasiofaa kuwaongoza,” akasema Bw Nyamoko. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  